priz unan: 12,00 €\nGant ar c’harned-beaj « PACHAMAMA » ez eer war-zu peizanted Suamerika a stourm evit derc’hel da labourat an douar hag evit gounit o c’hreun gant se pa vez muioc’h-mui a embregerezhioù etrebroadel a vouedc’hounerezh. Gant e 52 zourlivadur o taolenniñ dremmwelioù, atantoù, savadurioù ha tud e fell dezhañ ober ton d’an atantoù bihan-se a ra gant had hengounel, e-liamm start gant douar ar vro, a ro danvez-magañ hep ma vefe ezhomm eus kimiezh an trelosk nag eus c’hoari sorser gant ar genoù.\nAbaoe pevar bloaz e vev Herve Yaouank e Penn-ar-Bed, grafour ha skeudennaouer eo. Kemer perzh e seveniñ skritelloù pe flyers a ra. Dedennet eo ivez gant skeudennaouiñ loened ha plant, pe c'hoazh gant an design, sanket don m'eo an tresañ en den. Met da gentañ penn e kar an arzour-mañ ar beajoù hag an dourlivañ. Diwar an daou entan-mañ ez eus deuet meur a garned-beaj hag ur bern diskouezadegoù dezhañ. Levrioù evit ar vugale en deus graet ivez ha labourat a ra bremañ e-giz skrivagner sinopsizoù ha senarioioù da-geñver an abadenn "Mouchig Dall".\nEmbann divyezhek - 230 x 210 mm - golo soupl - spirale


Naontegved sizunvez war ar bloaz - Diocèse de Quimper\n— « Dén laosk en da feiz, perag ez-peus bet douetañs ? »\nLun 10 a viz Eost\nSant Laorañs, diagon ha merzer\nMz 18, 1-5.10.12-14\n1 Tostaad a reas an diskibien ouz Jezuz, hag e lavarjont dezañ :\n— « Piou ’ta eo ar brasa e Rouantèlèz Doue ? »\n2 Neuze, e halvas Jezuz eur bugelig ; lakaad a reas anezañ dirazo, 3 hag e tiskêrias :\n— « E gwirionez, e lavaran deoh : ma ne jeñchit ket evid dond da veza heñvel ouz ar vugale, ne ’z eot ket e Rouantèlèz Doue. 4 Med an hini en em lakaio izel evel ar bugel-mañ, hennez eo ar brasa e Rouantèlèz Doue. 5 Hag an hini a zigemer, em ano, eur bugel evel hemañ, a zigemer ahanon me va-unan.\n10 « Diwallit da zisprizoud hini e-béd euz ar re vihan-mañ, rag, lavared a ran deoh : ema o êlez en Neñvou o daoulagad o para dalhmad war va Zad hag a zo en Neñvou ».\n12 « Petra a zoñjit euz kement-mañ ? M’e-neus eun dén kant dañvadez, ha ma teu unan anezo da zianka, daoust ha ne laosko ket an naonteg-ha-pevar-ugent all war ar menez, evid mond war glask an hini a zo dianket ?\n13 « Ha ma teu a-benn da gaoud anezi en-dro, e gwirionez, e lavaran deoh : muioh a joa e-neus diwar-benn honnez, eged diwar-benn an naonteg-ha-pevar-ugent ha n’int ket bet dianket.\n14 « Evel-se, ne fell ket d’ho Tad a zo en Neñv e vefe kollet hini e-béd euz ar re vihan-mañ.\nMz 18, 15-20\n15 « Ma teu da vreur dit da vankoud en da geñver, kee da rebech dezañ, etrezoh ho taou, te hag eñ hepkén. Ma selaou ahanout, ez-po gounezet da vreur. 16 Ma ne zelaou ket ahanout, kemer c’hoaz ganit eun dén all pe zaou, evid ma vo reñket an afer, war lavar daou pe dri dést.\n17 « Ma ne fell ket dezañ selaou anezo, lavar ze d’an Iliz, ha ma ne fell ket dezañ selaou an Iliz kennebeud, ra vo evidout evel eur payan hag eur publikan.\n18 « E gwirionez, e lavaran deoh : kement ho-po liammet war an douar, a vo liammet en Neñv, ha kement ho-po diliammet war an douar, a vo diliammet en Neñv.\n19 « E gwirionez, e lavaran deoh adarre : ma teu da zaou ahanoh war an douar en em gleved evid goulenn eun dra bennag, e vezo roet dezo gand va Zad a zo en Neñvou. 20 Rag pa vez daou pe dri bodet em ano, e vezan eno ganto ».\nSadorn 15 a viz Eost


Sarpedon (mab Laodameia) - Wikipedia\nSarpedon (mab Laodameia)\nSarpedon (Σαρπηδών e henc'hresianeg) a oa mab da Zeus, ganet gant Laodameia, merc'h Bellerofon. Roue Lykia e oa. En em gannañ a reas e tu an Droianed e-pad brezel Troia, skoazellet gant e genderv Glaokos, hag ez eo unan eus ar brasañ harozed a-du gant Troia en Ilias.\nPatrokles, en noazh, o lazhañ Sarpedon. Hydria he zresadennoù ruz gant liver Policoro, war-dro 400 kent J.K.\nSkandalat a ra Hektor en Ilias o lavaret e lez holl ar stourm diaes da gevredidi Troia ha neket d'an Droianed o-unan. Disklêriañ a ra n'o doa abeg ebet al Likianed d'en em gannañ ouzh an Akeaned, nag abeg ebet da gaout kaz oute, met abalamour ma oant kevredidi feal eus an Droianed e rafent hag en em gannfent diouzh o gwellañ.\nPa dagas an Droianed moger difenn nevez an Akeaned, Sarpedon a renas e dud (en o zouez Glaokos ha Asteropaios) war dalbenn an emgann hag a zistroas evezh Aias Telamonios hag Aias Teukros diouzh argad Hektor, da nerzhioù Sarpedon.\nDigeriñ a reas un tremen er voger difenn hag e voe an hini kentañ oc'h antreal er c'hamp akean. A-drugarez d'an argad-se e teuas Hektor a-benn da freuzañ dorioù ar c'hamp diouzh e du.\nPa zeu Patrokles en emgann gwisket evel Ac'hilleüs e tegouezh gant Sarpedon. Fellout a ra da Zeus arboellañ buhez e vab daoust ma oa tonket da vervel diwar dorn Patrokles. Graet en dije met Hera a zegasas da soñj dezhañ e oa bugale doueed all oc'h en em gannañ hag o vervel a-wezhioù. Ma vefe arboellet buhez e vab gant Zeus e vefe graet ivez gant doueed all. Ha Zeus a lezas Sarpedon da vervel.\nPa gouezh Sarpedon, e par ar marv, e c'halv Glaokos evit gwareziñ e armoù hag e gorf. Tennañ a reas Glaokos ar speg sanket e Sarpedon, hag evel ma kuitae e gorf ez eas e vuhez kuit ivez. Kregiñ a reas neuze un emgann eus an taerañ en-dro da gorf ar roue marv. Dont a reas a-benn ar C'hresianed a-benn da gemer e harnez, met Zeus hag Apollon a warezs ar c'horf. Apollon a gemeras ar c'horf hag a walc'has anezhañ, ha neuze e roas anezhaÆ da Hypnos ha Thanatos a gasas anezhañ betek Lykia evit al lidoù kañv.\nLod a zanevelle e oa ar memes den ha Sarpedon, mab Europa, hag e vije bet roet dezhañ gant Zeus ur vuhez hir-kenañ a echuas da vare brezel Troia. Koulskoude e krede ar muiañ niver e oant daou zen disheñvel a vevas e mareadoù disheñvel. Ul liammm kerentiezh zo etre an daou Sarpedon dre Laodamia. Lavaret a raed e oa bet dimezet Laodamia gant Evandros, mab ar Sarpedon a oa bet ganet gant Europa.\nHypnos ha Thanatos a gas korf Sarpedon gante, livadenn gant Johann Heinrich Füssli.\nIlias levrennoù II, IV, XII, XVI.\n↑ Ilias, kan XII\nAdtapet diwar « https://br.wikipedia.org/w/index.php?title=Sarpedon_(mab_Laodameia)&oldid=1973214 »\nKemm diwezhañ d'an 6 Meu 2022 da 08:55\nKemmoù diwezhañ degaset d'ar bajenn-mañ d'an 6 Meu 2022, da 08:55.


LIZHER KENTAÑ PAOL DA DIMOTE\n1 Paol, abostol Jezuz-Krist, dre c'hourc'hemenn Doue hor Salver hag hon Aotrou Jezuz-Krist hon esperañs,\n2 da Dimote, va gwir vab er feiz: Ar c'hras, an drugarez hag ar peoc'h ra vo roet dit a-berzh Doue hon Tad hag a-berzh Jezuz-Krist hon Aotrou!\nKemenn diwar-benn ar fals-kelennerien\n3 Pedet em eus ac'hanout, pa oan aet da Vakedonia, da chom en Efez evit gourc'hemenn da hiniennoù na brezegjent ket ur gelennadurezh estren,\n4 ha n'en em stagjent ket ouzh mojennoù hag ouzh lignezoù diziwezh, a c'han tabutoù kentoc'h eget kelennadurezh en Doue dre ar feiz.\n5 Pal ar gourc'hemenn eo ar garantez a zeu eus ur galon c'hlan, eus ur goustiañs vat, hag eus ur feiz wirion.\n6 Hiniennoù o vezañ distroet a gement-se, a zo en em gollet e prezegoù didalvez;\n7 fellout a ra dezho bezañ doktored eus al lezenn, petra bennak ma n'intentont ket ar pezh a lavaront nag ar pezh a roont evel gwir.\n8 Met gouzout a reomp eo mat al lezenn evit an neb a ra un implij dereat anezhi,\n9 evit an hini a oar n'eo ket bet graet al lezenn evit an den reizh, met evit ar re fall hag ar re zisent, ar re zifeiz hag ar bec'herien, an dud digredenn hag ar re zisantel, al lazherien o zad hag o mamm, ar vuntrerien,\n10 ar c'hadaled, ar skilbaotred, al laeron-dud, ar c'haouiaded, ar falstouerien, hag evit kement a zo kontrol d'ar gelennadurezh yac'h,\n11 hervez Aviel glorius an Doue benniget a zo bet fiziet ennon.\nMadelezh Doue e-keñver Paol\n12 Trugarekaat a ran an hini en deus va nerzhet, Jezuz-Krist hon Aotrou, dre m'en deus va c'havet feal o lakaat ac'hanon er servij,\n13 me hag a oa diagent ur mallozher, un heskiner, un den taer. Met kavet em eus trugarez dre ma raen kement-se dre ziouiziegezh, o vezañ en diskredoni,\n14 ha gras hon Aotrou he deus dreistfonnet, gant ar feiz hag ar garantez a zo e Jezuz-Krist.\n15 Ar gomz-mañ a zo asur ha dellezek a bep fiziañs: Jezuz-Krist a zo deuet er bed evit salviñ ar bec'herien, ez on-me ar c'hentañ anezho.\n16 Met kavet em eus trugarez, evit ma tiskouezfe Jezuz-Krist ennon-me ar c'hentañ e hirbasianted, hag evit ma servijin da skouer d'ar re a gredo ennañ evit kaout ar vuhez peurbadus.\n17 Da Roue ar c'hantvedoù, divarvel, diwelus, da Zoue fur hepken, ra vo enor ha gloar e kantvedoù ar c'hantvedoù! Amen.\n18 Ar gourc'hemenn-mañ a roan dit, va mab Timote, hervez ar profediezhoù a zo bet graet diaraok diwar da benn, ma stourmi ar stourm mat, oc'h ober hervez ar re-se,\n19 hag o virout ar feiz hag ur goustiañs vat; hiniennoù o vezañ kollet homañ, o deus graet peñse e-keñver ar feiz.\n20 En o zouez emañ Himene hag Aleksandr, am eus roet da Satan evit ma teskint tremen hep mallozhiñ.\nGourc'hemennoù d'an Iliz\n1 Pediñ a ran eta start, a-raok pep tra, ma vo graet goulennoù, pedennoù, erbedennoù, trugarekadennoù evit an holl dud,\n2 evit ar rouaned hag evit an holl re a zo e kargoù uhel, evit ma c'hellimp ren ur vuhez peoc'hius ha sioul e pep doujañs-Doue hag e pep onestiz.\n3 Rak kement-se a zo mat ha plijus dirak daoulagad Doue hor Salver,\n4 a fell dezhañ e vefe salvet an holl dud, hag e teufent da anaoudegezh ar wirionez.\n5 Rak n'eus nemet un Doue hepken, hag un hanterour hepken etre Doue hag an dud, Jezuz-Krist den,\n6 a zo en em roet e-unan evel daspren evit an holl. Setu an testeni a zo bet roet en e amzer,\n7 ez on bet lakaet evitañ, ar wirionez a lavaran e Krist ha ne lavaran ket gevier, da brezegour, da abostol ha da zoktor ar broadoù, er feiz hag er wirionez.\n8 Fellout a ra din eta e pedfe an dud e pep lec'h, o sevel o daouarn glan hep kounnar hag hep tabut.\n9 En hevelep doare, ra en em wisko ar maouezed gant dilhad dereat, gant furnez ha poell, nann gant frizeür ar blev, na gant aour, na gant perlez, na gant dilhad gwall goustus,\n10 met gant oberoù mat, evel ma tere ouzh maouezed hag a ra gouestl da servijañ Doue.\n11 Ra selaouo ar vaouez ar gelennadurezh er sioulded hag e pep sentidigezh.\n12 N'aotrean ket d'ar vaouez kelenn, na kemer galloud war he gwaz, met ret eo dezhi chom sioul.\n13 Rak Adam a zo bet krouet da gentañ, hag Eva da c'houde.\n14 N'eo ket Adam an hini a zo bet touellet, met ar vaouez, goude bezañ bet touellet, a zo kouezhet en disentidigezh.\n15 Koulskoude e vo salvet o tont da c'henel bugale, mar kendalc'h gant poell er feiz, er garantez hag er santelezh.\nEskob ha diagon\n1 Ar gomz-mañ a zo asur: mar fell da unan bennak bezañ eskob, e c'hoanta ur garg vat-meurbet.\n2 Ret eo eta d'an eskob bezañ didamall, pried d'ur wreg hepken, poellek, fur, kempenn, degemerus, gouest da gelenn,\n3 nann techet d'ar gwin, na taer, na douget d'ur gounid dizonest, met habask, pell eus an tabutoù, hep pizhoni,\n4 o c'houarn mat e diegezh e-unan, o terc'hel e vugale er sentidigezh hag e pep onestiz,\n5 rak ma ne oar ket unan bennak ren e di e-unan, penaos e kemero preder eus Iliz Doue?\n6 Arabat e vefe un den nevez-distroet ouzh Doue, gant aon, o vezañ c'hwezet gant al lorc'h, na gouezhfe dindan kondaonidigezh an diaoul.\n7 Ret eo en defe ivez un testeni mat digant re an diavaez, gant aon na gouezhfe en dismegañs hag e pech an diaoul.\n8 Ra vo an diagoned ivez poellek, hep daou c'her, nann techet da galz a win, na douget d'ur gounid dizonest,\n9 o virout mister ar feiz en ur goustiañs c'hlan.\n10 Ra vo ar re-mañ ivez amprouet da gentañ, ha goude ra vint lakaet d'o servij mard int divlam.\n11 En hevelep doare, ra vo o gwragez poellek, hep droukkomz, habask, feal en holl draoù.\n12 Ra vo an diagoned pried d'ur wreg hepken, o c'houarn mat o bugale hag o ziegezh o-unan.\n13 Rak ar re o devo graet mat ar servij-se a c'hounezo ur renk enorus hag ur fiziañs vras er feiz a zo e Jezuz-Krist.\n14 Skrivañ a ran kement-se dit, oc'h esperout mont prest da'z kavout,\n15 met mar dalean, e ouezi penaos eo ret en em ren e ti Doue, a zo Iliz an Doue bev, kolonenn ha sol ar wirionez.\n16 Hep arvar bras eo mister an doujañs-Doue: Doue a zo bet diskouezet er c'hig, reishaet er Spered, gwelet gant an aeled, prezeget e-touez ar broadoù, kredet er bed, savet er c'hloar.\nKemennoù da Dimote\n1 Hogen ar Spered a lavar start penaos, en amzerioù diwezhañ, hiniennoù a zistroio diouzh ar feiz, oc'h en em reiñ da speredoù touellus ha da gelennadurezhioù an diaouled,\n2 o kelenn gevier dre bilpouzerezh, o kaout o c'houstiañs merket gant houarn tomm,\n3 o tifenn dimeziñ, hag o c'hourc'hemenn tremen hep boued, krouet gant Doue evit bezañ kemeret en ur drugarekaat gant an dud feal ha gant ar re o deus anavezet ar wirionez.\n4 Rak kement en deus Doue krouet a zo mat, ha n'eus netra da vezañ taolet kuit, pa o c'hemer en ur drugarekaat,\n5 rak kement-se a zo santelaet dre gomz Doue ha dre ar bedenn.\n6 Mar degasez da soñj eus an traoù-se d'ar vreudeur, e vi ur ministr mat eus Jezuz-Krist, maget gant komzoù ar feiz hag ar gelennadurezh vat ac'h eus heuliet strizh.\n7 Met taol kuit ar mojennoù disantel ha sot, hag en em ro da zoujañs-Doue,\n8 rak embreg ar c'horf a zo mat da nebeut a dra, met doujañs-Doue a zo talvoudek d'an holl draoù, o kaout ar bromesa eus ar vuhez a-vremañ hag eus an hini da zont.\n9 Ar gomz-se a zo asur ha dellezek a bep fiziañs.\n10 Rak gouzañv a reomp kement a labourioù ha kement a zismegañs, dre ma lakaomp hon esperañs en Doue bev, an hini eo Salver an holl dud, dreist-holl ar gredourien.\n11 Kemenn ha desk an traoù-se.\n12 Arabat da zen disprizañ da yaouankiz, ha bez ur skouer d'ar gredourien, dre ar gomz, dre ar gundu, dre ar garantez, dre ar spered, dre ar feiz, dre ar c'hlanded.\n13 Betek ma teuin, en em ro d'al lennadur, d'an ali ha d'an deskerezh.\n14 Na zilez ket an donezon a zo ennout, hag a zo bet roet dit dre brofediezh gant lakadur-daouarn kuzul an henaourien.\n15 Kemer preder en traoù-mañ, en em ro atav dezho, evit ma vo da greskadurezh anavezet gant an holl.\n16 Laka evezh ouzhit da-unan hag ouzh ar gelennadurezh, kendalc'h e kement-se, rak ouzh o ober, en em salvi da-unan hag e salvi ar re a selaou ac'hanout.\nEmzalc'h e-keñver izili an Iliz\n1 Na groz ket rust an den oadet, met ali-eñ evel un tad, an dud yaouank evel breudeur,\n2 ar maouezed oadet evel mammoù, ar re yaouank evel c'hoarezed, e pep purentez.\n3 Ro enor d'an intañvezed a zo gwir intañvezed.\n4 Met mar he deus un intañvez bugale pe bugale vihan, ra zesko ar re-mañ da gentañ en em reiñ d'an doujañs-Doue e-keñver o zud o-unan, ha da rentañ d'o c'herent ar pezh o deus resevet diganto, ar pezh a zo mat ha plijus da Zoue.\n5 An hini a zo gwir intañvez hag a zo chomet hec'h-unan, a laka hec'h esperañs e Doue hag a gendalc'h noz-deiz e pedennoù hag en aspedennoù.\n6 Met an hini a vev er plijadurioù a zo marv, daoust ma'z eo bev.\n7 Kemenn dezho an traoù-se, evit ma vint divlam.\n8 Ma n'en deus ket unan bennak preder ouzh e re, ha dreist-holl ouzh re e diegezh, nac'het en deus ar feiz, hag eo gwashoc'h eget un den difeiz.\n9 Arabat d'un intañvez bezañ douget war ar roll, nemet oadet e vefe a dri-ugent vloaz, intañvez eus ur pried hepken,\n10 ha nemet bez' he defe an testeni eus hec'h oberoù mat, an hini da vezañ savet he bugale, da vezañ roet degemer, gwalc'het o zreid d'ar sent, sikouret ar re c'hlac'haret, ha da vezañ en em roet da beb seurt oberoù mat.\n11 Met na zegemer ket an intañvezed yaouankoc'h, rak pa zeu o skañvder d'en em sevel a-enep Krist, e fell dezho dimeziñ,\n12 ar pezh a reont evit o barnedigezh, dre m'o deus torret o feiz kentañ.\n13 Ha gant kement-se, o vezañ didalvez, en em gustumont da vont eus an eil ti d'egile, ha n'int ket hepken didalvez, met ivez komzerezed ha kurius, o komz eus traoù n'int ket dereat.\n14 Fellout a ra din eta ma timezfe ar re yaouankañ, m'o defe bugale, ma c'houarnfent o ziegezh, ha ma ne rofent d'an enebour lec'h ebet da zroukkomz,\n15 rak dija hiniennoù anezho o deus distroet evit heuliañ Satan.\n16 Mar en deus ur c'hredour bennak, gwaz pe vaouez, intañvezed, ra sikouro anezho, evel-se ne vo ket bec'hiet an Iliz ganto, evit m'he devo peadra da sikour ar re a zo gwir intañvezed.\n17 Ra vo an henaourien hag a c'houarn mat, barnet dellezek eus un enor doubl, dreist-holl ar re a labour d'ar prezegerezh ha d'ar gelennadurezh.\n18 Rak ar Skritur a lavar: Ne erei ket e c'henoù d'an ejen a vac'ho ar greun, hag: Ar micherour a zo din eus e c'hopr.\n19 Na zegemer tamall ebet a-enep un henaour, nemet e vefe digant daou pe dri dest.\n20 Kroz dirak an holl ar re a bec'h, evit m'o devo ar re all aon ivez.\n21 Da bediñ a ran start dirak Doue, an Aotrou Jezuz-Krist, hag an aeled dibabet, da virout dirakvarn an traoù-se, ha d'ober netra en un doare untuek.\n22 Na laka ket re vuan da zaouarn war un den, ha na gemer ket lod e pec'hedoù ar re all. En em vir glan da-unan.\n23 Na gendalc'h ket da evañ dour hepken, met kemer un nebeut gwin abalamour da'z stomok ha da'z tiaezamantoù stank.\n24 Pec'hedoù darn eus an dud a zo dizoloet zoken a-raok ma'z int barnet, met bez' ez eus reoù all ha n'en em ziskouezont nemet goude.\n25 En hevelep doare an oberoù mat a zo dizoloet prim, ha ma n'emaint ket da gentañ, ne c'hellont ket chom kuzhet.\n1 Ret eo d'an holl sklaved a zo dindan ar yev, ober stad eus o mistri evel tud dellezek a bep enor, evit ma ne vo ket anv Doue hag ar gelennadurezh mallozhet.\n2 Ar re o deus kredourien da vistri, arabat dezho o disprizañ war zigarez ma'z int breudeur, met ra servijint anezho gwelloc'h abalamour ma'z int kredourien ha re garet-mat, ha kenlodeien ganto er c'hras. Kelenn an traoù-se hag ali.\nKarantez ouzh an arc'hant\n3 Mar kelenn unan bennak en un doare all, ha ma n'en em stag ket ouzh komzoù yac'h hon Aotrou Jezuz-Krist, hag ouzh ar gelennadurezh a zo hervez an doujañs-Doue,\n4 c'hwezet eo gant al lorc'h, ne oar netra, met bez' en deus ar c'hleñved eus kudennoù ha tabutoù ar gerioù; ac'hane e teu ar c'hoant, an diroll, an droukkomzoù, an diskred,\n5 an tabutoù aner etre tud o deus o skiant breinet, dibourvez eus ar wirionez, hag a sell an doujañs-Doue evel un andon a c'hounid. Pella diouzh an dud-se.\n6 Met ur gounid mat eo an doujañs-Doue pa dremener gant pezh a zo,\n7 rak n'hon eus degaset netra er bed, hag eo sklaer na c'hellimp kas netra dioutañ.\n8 Gant ma c'hellimp kaout ar boued hag an dilhad, e vo a-walc'h deomp.\n9 Met ar re a fell dezho dont da vezañ pinvidik a gouezh en temptadur, en ur pech, hag e kalz a c'hoantoù diskiant ha fall a stlap an dud er revin hag er gollidigezh.\n10 Rak karantez an arc'hant eo gwrizienn an holl zrougoù. Hiniennoù o vezañ dalc'het ganti, a zo distroet diouzh ar feiz hag en em daolet o-unan er brasañ poanioù.\nKemennadurioù diwezhañ da Dimote\n11 Met te, den Doue, tec'h diouzh an traoù-se, ha klask ar reizhder, an doujañs-Doue, ar feiz, ar garantez, ar basianted, an douster.\n12 Stourm ar stourm mat eus ar feiz, krog er vuhez peurbadus ez out bet galvet dezhi, hag ec'h eus graet eviti un anzavadenn gaer dirak kalz a destoù.\n13 Goulenn a ran diganit dirak Doue a ro ar vuhez d'an holl draoù, ha dirak Jezuz-Krist a reas un anzavadenn gaer dirak Poñs-Pilat,\n14 mirout ar gourc'hemenn disaotr ha divlam, betek emziskouez hon Aotrou Jezuz-Krist,\n15 a ziskouezo en e amzer ar Mestr benniget nemetañ, Roue ar rouaned hag Aotrou an aotrounez,\n16 an hini a zo dezhañ hepken an divarvelezh, a chom en ur sklêrijenn dreistdiraez, an hini n'en deus den gwelet ha ne c'hell den e welout, an hini a zo dezhañ an enor hag ar galloud peurbadus! Amen.\n17 Gourc'hemenn da re binvidik ar c'hantved-mañ ma ne vint ket lorc'hus, ha na lakaint ket o fiziañs en argred ar pinvidigezhioù, met en Doue bev a ro deomp an holl draoù gant fonnusted evit m'hor befe ar gerz anezho,\n18 ma raint ar mad, ma vint pinvidik en oberoù mat, buan da reiñ, da lodennañ,\n19 ha ma tastumint evel-se evit an amzer da zont un teñzor lec'hiet war un diazez start, evit kaout ar vuhez peurbadus.\n20 O Timote, mir ar pezh a zo bet fiziet ennout, o tiwall diouzh ar c'homzoù aner ha disakr, ha diouzh ar ouiziegezh a zo anvet e gaou evel-se,\n21 hiniennoù o vezañ hec'h anzavet a zo bet distroet diouzh ar feiz. Ar c'hras ra vo ganit! Amen.


Kaset d'an/d'ar 19/09/2016\nDistro Skol 2016-2017\nEmañ an hañv é achu, àr e warigoù.\nEvit lod ag an dud emañ an termen da dostaat en-dro d’ar c’hentelioù-noz. Ar blez-mañ e vint é c’hober un tennad ouzhpenn àr hent ar yezh. Esperañs hon eus o deus bet tro, ur sort, da lenn, da glevet, da skriv pe da gomz brezhoneg e-pad an hañv. Pe tout an traoù-se, a bep eil ! Rak pep unan ac’hanoc’h a zele kavout e feson d’ober ag ar brezhoneg e yezh dezhañ !\nEvit lod arall e vo un dra nevez-flamm, evit ar wezh kentañ e lârint frazennoù e brezhoneg, ha pelloc’h c’hoazh eh int tamm ha tamm.\nDeoc’h-c’hwi razh e souetamp un distro-skol a-feson, evit anavout gwelloc’h-gwell hor yezh, ho yezh get ho monitourion.\nTaolenn ar c'hentelioù - Blezad 2016-2017\nHag èl rezon, sellit doc’h an abadennoù e brezhoneg kinniget get ar Gerlenn pe get tud arall, evit tenniñ splet a gement degouezh evit komz.


Pajenn:Herri - Skrituriou sakr - Exod, 1861.djvu/71 - Wikimammenn\nPajenn:Herri - Skrituriou sakr - Exod, 1861.djvu/71\npetra omp-ni, evit ma krumussac’h enn hon enep ?\n8. Ha Moïzes a lavaraz : Ann Aotrou a rai d’ehoc’h d’ann abardaez kik da zibri ha da vintin bara ho koualc’h ; dre ma en deuz klevet ar c’hrosmolou oc’h euz great enn he enep. Rak ni, petra omp-ni ? Ne ket enn hon enep-ni eo e sav ho krosmol, mes eneb ann Aotrou.\n9. Moïzes a lavaraz ivez da Aaron : Livirit da holl bobl bugale Israël : Tostaït dirag ann Aotrou ; rak klevet en deuz ho krosmol.\n10. Hag epad ma komze Aaron ouz holl bobl bugale Israël, e seljont etrezeg ar gouelec’h ; ha chetu gloar ann Aotrou en em ziskouezaz ebarz er goumoulen.\n11. Hoghen ann Aotrou a gomzaz ouc’h Moïzes, o lavarout :\n12. Klevet am euz krozmolou bugale Israël : Livirit d’ezho : D’ann abardaez e tebrot kik, ha da vintin ho pezo bara ho koualc’h ; hag e ouiot ez ounn ann Aotrou ho Toue.\n13. Ann abardaez a zeuaz eta, hag ar c’hoailled a zavaz hag a c’holoaz ar c’hamp ; da vintin ivez e kouezaz ar gliz tro-var-dro d’ar c’hamp.\n14. Ha pa en devoa goloet gorre ann douar, e oe guelet ebarz er gouelec’h greun bihan, hag evel bruzunet enn neo-bil, henvel ouc’h reo-guenn var ann douar.\n15. Bugale Israël o veza guelet ann dra-ze, a lavaraz ann eil d’eghile : Manhu ? Ar pez a zinifi : Petra eo ann dra-ma ? Rak ne ouient ket petra oa. Moïzes a lavaraz d’ezho : He-ma eo ar bara en deuz roet Doue d’ehoc’h da zibri.\n16. Ha chetu ama ar gourc’hemenn en deuz roet : Ra zastumo peb unan euz anezhan kement ha ma renk da gaout evit dibri he oualc’h : Eur gomorad dre zen ;\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/71&oldid=115207 »\nKemmoù diwezhañ degaset d'ar bajenn-mañ d'an 23 Ebr 2018, da 11:20.


Pajenn:Instructioneu santel ar er gurionnéeu principal ag er religion, 1790.djvu/463 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/463\nhunan n’en domb capabl de nitra eit hur salvedigueah. Ne ouhèmb quet hur bout pas memb ur chonge mat, é-mé S. Paul : mæs ol er péh e eèllamb, e za demb a Zoué. Rac-ce é larai er Roué santel David : Eid-on-mé me zou peur ha miserabl, men Doué secourét mé. Doué e ra sur mar a hræce hemb n’ou goulènnér ; mæs bout-ç’ou hilleih n’en dint reit meit d’er-ré ou goulèn, èl mei, revè S. Augustin, er græce a berseverance. Goulènnamb er græce-ze drès er-ré-ral. Ne hoès quet receuèt, é-mé S. Jâq, rac ne hoès quet goulènnét, pé rac ne hoès quet goulènnét èl ma faut. Er bedèn e zou er moyand d’hur boud er græceu hemb péré ne rehèmb quet hur salvedigueah. Réd-è enta pedein.\nJesus-Chrouist en dès ehue ordrénét temb pedein. Réd-è, é-m’ean, perpet pedein hemb scùéhein. Ean en dès reit temb hoah en exampl a guemènt-ce, a pe hum dènnai ar lein er Manné, ha ma passai en noz é pedein.\nRéd-è pedein é spécial : 1.° De vitin a pe sàuér ha de noz a pe yèr de gousquèt : hac er-ré ne brezant quet pedein ahoèl d’er hourceu-ze, e vihue èl tud hemb Fé, hemb Lezèn ha hemb Religion. En dud n’ou dès quet sourci a obér d’er-ré-zou idan ou berh, larèt ou fedènneu de noz ha de vitin, e vanq de unan ag en deværieu principal a Grechéneah.\n2.° A pe gommancér un dra vras-benac eit gloër en Eutru-Doué, pé ma hum gav\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/463&oldid=129029 »


Roue ar Romani - Wikimammenn\n(Adkaset eus Roue ar Romani (gwes kenta))\nÉdouard Corfmat, 1868 (Levrenn I, p. 178-192)\n◄ Santes Marc’harit Roue ar Romani Ar marc’heger hag ar verjerenn ►\nROUE AR ROMANI.\nP’oa roue ’r Romani ’pourmen,\nHag hen ’welet ur goulmik wenn ;\n’Gomzaz out-han a beurz Doue.\n— Roue ’r Romani, kuita da di,\nHa kerz da chomm d’ann Normandi ;\nRed ’vo did kuitad d’ rouantelez,\nKent wit antren er gristenez ! —\nRoue ’r Romani p’hen euz klewet,\nD’he bried paour hen euz laret :\n— Gret-c’hui er-vad d’hon bugale,\nMe a ia brema da vale. —\n— Mar et, m’ fried, me iel’ iwe ;\nPetra ’vo gret d’hon bugale ? —\n— C’hui dougo unann, ha me daou,\nPa veomp skuiz, ni ’ziskuizo :\nPa veomp skuiz, ni ziskuizo,\nAnn amzer bepred ’dremeno ;\nAnn amzer bepred ’dremeno,\nHag hon buhe a divezro. —\nKement ho deuz gret o kerzet,\nM’int gant ur chapel arruet ;\nBars ar chapel p’int antreet,\nWar ho daoulinn int em strinket.\nHag hi ’welet viziblamant\nKorf Jezuz ’n ur c’haliz arc’hant ;\nKorf Jezuz ’n ur c’haliz ardhant,\n’Wit reï d’he ho femp ’r vadeziant.\nP’ho deuz ’r vadeziant resevet,\nGant ho hent adarre ’z int et ;\nGant ho hent adarre ’z int et,\nEn bord ar mor ’z int arruet.\nEn bord ar mor p’int arruet,\nSaludi ’r pasajer ’deuz gret :\n— Pasajer paour, mar am c’haret,\nTremenet anomp ’n ur vaged. —\n— Roët d’in dorn ’nn dimezel-ze,\nHa me hi c’hasso d’ar c’hoste. —\n— N’omp ket kement ’n ur vandennad,\nNa iefomp pemp en ur vagad. —\nMe deuio d’ho kerc’had goude. —\nN’oa ket ’n anter ar mor rentet,\nAfront d’ez-hi hen euz bet gret.\n— Itron Varia ann Drindet !\nPreservet ann-on d’am friet ;\nPreservet ann-on d’am friet,\nBiskoas ar sonj-se n’am euz bet ! —\nN’oa ket hi gir peurlavaret,\n’R c’hurun ann ef ’zo diskennet ;\n’R c’hurun ann ef ’zo diskennet\nHag ar vag ’zo daou-anteret !\nAr vag a zo daou-anteret,\nHag ar pasajer ’zo beuzet ;\n’R rouanes d’ar c’hoste kasset :\nBirwikenn n’ welann ann ez-he ! —\nRouanes Romani ’lare,\nEn hostaliri p’arrue :\n— Roët d’in-me boed ha dillad,\nMe chomo ’n ho ti d’ labourad ;\nMe chomo d’ labourad ’n ho ti,\n’Reï dantelez hag aouraji…… —\nRoue ’r Romani a lare\nD’he vugaligou en eur-ze :\n— It war ma c’houk, ma mab-henan,\n’Tre ma diou-vreac’h m’ mab bihannan ;\nM’ mab entre-henan, chomet aze,\nMe deuio d’ho kerc’had goude…… —\n’Koezaz he vab-henan en dour.\nP’arruaz gant h’ vab entre-henan,\nP’arruaz gant h’ vab iaouanka,\n’Oa ur bleiz-mor hen ziframma !\n— Itron Varia ar Folgoet,\nKollet pried ha bugale,\nBirwikenn na welann ann-he,\nHa petra breman a rinn-me ? —\nRoue ’r Romani a lare,\nEn ti ’r pinvidik p’ arrue :\n— En hano Doue, un tamm boed,\nTri dewez ’zo tamm n’am euz bet !\nPenamet eo braz graz-Doue,\nN’ouzonn penaoz ’haljenn bale ;\nRoët d’in-me boed ha dillad\nM’ chomo ’n ho ti da labourad ;\nKriz ’vije ’r galon n’ oelje ket,\n’Welet ’r roue ’vessa ann denved,\nChass ’r pinvidik n’hen debrjent ket !\nPastor ar roue ’vonjoure\nRoue ’r Romani, p’hen gwele :\n— Pastor ann denved, d’in laret,\nN’oc’h euz gwelet roue a-bed ? —\n— Me zo seiz bloaz-so gant ’nn denved-man,\nN’ ’m euz gwelet roue-bed ’tremenn aman. —\n— C’hui ’zo roue ma vis-a-vis,\nM’ho anvez euz ho fourdeliz.\nKassomp d’ ’r pinvidik he denved,\nGant ur roue braz diwallet ! —\nRoue ’r Romani ’vonjoure,\nEn hostaliri p’ arrue :\n— Hotises, d’in-me lavaret,\nMoïenn ’c’h euz d’ lojan ur roue,\nUr plac’hik koant d’ho serviji,\nN’am euz gwelet biskoas hini\nHag a vije kerkoant ha hi,\nMet rouanes ar Romani. —\n— Oh ! ia sur, deuet bars ann ti,\nMoïenn ’walc’h ’zo d’ho serviji……\nMa flac’h-ar-gambr, mar am c’haret,\nDa zerviji ann daol ’teufet ;\nSeiz bloaz ’zo ez oc’h ’bars ma zi\nN’ho ’m euz ket pedet d’ serviji ;\nC’hoas n’am bije ket ho pedet,\nPenamet ’zo ’r roue arruet…… —\nUn tamm euz ma flat a’ zebrfet ? —\nPa eaz d’ gommer un tamm er plad,\nA posubl ve ’vec’h ma fried ! —\n— Mar oc’h roue, ’vel ma laret,\nHon bugale pelec’h int et ? —\n— Pa oann o tremenn ar mor-braz,\nMa mab-henan en dour ’goezaz ;\nP’arruaz d’ vouit m’ mab entre-henan,\n’Oa ul leon euz hen tagan ;\nArru gant ma mab iaouankan,\n’Oa ur bleiz euz hen ziframma ! —\nN’oa ket ar gir peurlavaret,\nAr rouanes d’ann douar ’zo koet ;\nAr rouanes d’ann douar ’zo koet,\nPaj ar roue ’n euz hi zavet ;\nPaj ar roue ’n euz hi zavet,\nHi zri mab ’r gambr ’zo arruet.\n— Ma bugale, d’in lavaret,\nHa piou hen euz ho mailluret ? —\n— A-fonz ar mor un dimezell-wenn\nA deue bemde d’hon kelenn ;\nA deue bemde d’hon kelenn,\nDa ziluia hon bleo-melenn…… —\nAnn aotro sant Loup ha sant Jili,\n’Zo tri mab roue ’r Romani,\n’Zo et da chomm d’ann Normandi.\nKanet gant Janet Ar Rolland, en bourk Plunet. — 1867.\nROUE AR MANI\nDisul da noz, goude ma c’hoan,\n’Z on em wisket, wit partian :\n’Tont ul luc’hedenn uz d’am fenn,\nKen ’sklezrie tro-dro ann dachenn !\n— Roue ’r Mani, poent eo monet\nD’glask badeziant d’ho inosanted ;\nD’glask badeziant d’ho inosanted\nDid da unann ha d’as pried ! —\nRoue ar Mani a lare\nEr ger d’he bried, p’arrue :\n— Ma fried, me ia da vale,\nPa vin me bet, c’hui iel’ iwe. —\n— Mar et, ma fried, da vale,\nMe a ielo ganec’h iwe. —\n— Mar eomp da vale hon daou,\nPelec’h iel’ hon bugaligou ? —\n— Chui ’zougo unan, ha me daou,\nDoue hag ’r Werc’hes hon zikourou…… —\nDoue hag ’r Werc’hes deuz ho zikouret,\n’Tal ur chapel int arruet,\n’Nn aotro sant Iann ’n euz ho badezet,\nDoue hag ’r Werc’hes deuz ho dalc’het.\nAnn hent-mad ho deuz kommerret,\n’Tal ar mor-braz int arruet ;\n’Tal ar mor-braz int arruet,\n— Tremener, lares-te d’in-me\nTe hon zremenfe d’ vont d’ar c’hoste ?\nM’am zremenes, ma zremenn kouit,\nN’ ’m euz ket a vado da rei did.\nMe ’zo deut aman a bell bro,\nAm euz roët ma holl vado. —\n— Deut d’in krog en dorn ar vroeg-ze,\nM’hi zremeno d’ vont d’ar c’hoste. —\nAnter ’r pasaj p’eo arruet,\nDrouk-ober d’ez-hi ’n euz c’hoantet ;\n’R vag war hi geno ’zo troët,\nHag ann tremener ’zo beuzet !……\nAr vroegik koant a c’houlenne,\n’N ti ar pinvidik p’arrue :\n— En han’ Doue, un tam bara,\nTri de ’zo na zebriz netra !\nMa miret ’n ho ti d’ labourat,\nPinvidik, m’ho servijo mad ;\nMe a reï skool d’ho pugale,\nHo disko d’ serviji Doue,\nKoulz hag am bije gret d’am re,\nSiouas ! ma oann chommet gant-he. —\n— Et duze d’ann hostaliri,\nEno ’kavfet da serviji. —\nAr vroegik paour a c’houlenne,\n’N tal ’n hostaliri p’arrue :\n— Ma miret ’n ho ti d’ labourat,\nHostises m’ho servijo mad ;\nEvel am bije gret d’am re ;\nEvel am bije gret d’am re,\nMa vijenn bet chommet gant-he. —\n— Deuet en ti hag azeet,\nKen ’vo klewet gant ma fried ;\nKen ’vo klewet gant ma fried,\nRag laret d’ac’h na hallann ket…… —\nRoue ar Mani a lare,\nEn ti ’r pinvidik p’arrue :\n— En han’ Doue un tamm bara,\nPell-braz ’zo na zebris netra !\nPinvidik, m’ho servijo mad…… —\nRoët tranch d’ez-han, d’ dorri havrek,\nMet allas ! n’ouïe mann a-bed !\nRoët ’zo d’ezhan ’n tamm bara-loued,\nDa vont d’al lann gant ann denved……\nBet eo seiz vloaz ’l lann gant ann denved,\nPa oa ar seiz bloaz achuet,\nBaroned el lann ’zo arruet :\n— Na mesaër, lares-te d’in,\nNa t’euz gwelet roue ’r Mani ? —\n— M’eo roue ar Mani ’glasket,\nMe ’zo seiz bloaz ’zo gant ’nn denved,\nGant un tammik kreun bara-loued. —\n— Kasset d’ ’r pinvidik he zenved,\nHag he dammik kreun bara-loued…… —\nAr baron-man a c’houlenne,\n’N tal ’nn hostaliri p’arrue :\n— Beza ’zo ’n hostaliri-ma\nD’am baroned ha me d’goania ;\nD’am baroned ha me d’goania,\nUr plac’hik koant d’hon servija ? —\nAdtapet diwar « https://br.wikisource.org/w/index.php?title=Roue_ar_Romani&oldid=77584 »\nKemmoù diwezhañ degaset d'ar bajenn-mañ d'an 22 Her 2015, da 15:15.


Canna (santez) - Wikipedia\nCanna a oa ur santez vrezhon eus kreisteiz Kembre er VIvet kantved.\nSevel a reas ilizoù e Llangan, Sir Gaerfyrddin ha Llangan, Bro Morgannwg. E Kerdiz e kaver hec'h anv e karterioù Treganna ha Pontcanna .\nA-hervez e oa merc'h da Tewdwr Mawr eus Breizh, niz d'ar roue Arzhur . Dont a reas da Gembre gant he fried Sadwrn (gwelout Llansadwrn), hag o mab Crallo. Mont a reas kuit Sadwrn da benetiour da Enez Mon, ha hi da addimeziñ. Ur mab all he doe, Elian Geimiad, a gaver e anv e Llaneilian, en Enez Mon, hag e Llaneilian-yn-Rhos. Met ne anavezer ar munudoù-se eus he buhez nemet diwar skridoù faltazius Iolo Morganwg, ur barzh awenet eus an XIXvet kantved.\nKroaz en iliz Sant Canna, warni ur skeudenn eus Jezuz-Krist.\nKoulskoude e ouzer eo bet leanez e Llangan (Sir Benfro), hag e voe kizellet he dremm e kroaz iliz Llangan (Morgannwg). E-kichenik emañ Ffynnon Ganna (Feunteun Canna, haCanna's Holy Well e saozneg), ma teuas pirc'hirined e-pad kantvedoù.\nGoueliet e vez ar santez d'ar 25 a viz Here.\nAdtapet diwar « https://br.wikipedia.org/w/index.php?title=Canna_(santez)&oldid=1824871 »


Iskis kenañ eo an dekvet vi. Na petra zo erruet gantañ ? A-hed al levr e c'hello ar re vihan c'hoari gant an niveroù, al livioù... ha dreist-holl gant ar vioù ijinet gant an tresour ha gant testenn fentus ar skrivagner !\nJORFE a zo un designer hag un tresour o vevañ e Barcelona, e Bro Katalogn. E-pad ar 15 bloaz paseet en deus krouet a bep seurt : bruderezh, levrioù evit ar re vihan, bandoù-treset, gwiskamantoù... Labouret en deus a bep lec'h e Bro Spagn, er Rouantelezh Unanet, en Amerika an Norzh hag ar Su, en Europa hag Azia. Labourat a ra bremañ e-unan ha plijout a ra dezhañ ober war-dro raktresoù divoutin. Adkavit anezhañ war jorfe.com\n2016, Rummad Bihan-Bihan, 28 p., ment 200 x 200 mm, golo soupl


5ved Sul Fask - an-overenn-santel\n3ved a Goareiz\n4ved a Goareiz\n5ved a Goareiz\n3ved Sul Fask\nAotrou Doué, hwi hag en-des kaset deom ho Mab eid or salvein hag aveid ober ahanom ho pugalé perhennet, sellet get karanté doh ar ré a garet èl un Tad. Ni a gred ér Hrist. Reit deom ar gwir frankiz hag ar vuhé peurbaduz.\nDré Jézus-Krist ho Mab, or Salvér hag on Doué, a viù genoh ha ged ar Spered santél, a oll viskoah de viruikén.\nPennad tennet a Livr Obéroù an Apostoled (AC 6, 1-7) :\nEn déioù-hont, èl ma kreské nivér an disipled, ar breder a yezh gresianeg um glemmé azoh ar ré a yezh hébraeg ; ind a gavé éh oé displeit ar sekourioù reit bamdé d’an intanvézioù ag o rummad.\nAn Daouzeg a galùas neuzé dohtu tolp an disipled hag a laras dehé : "Nen dé ket reizh é tilézam komz Doué aveid servij ar pred. Klasket kentoh seizh dén é mesk tud istimet ged an oll, lan ag ar Spered Santél, ha lan a furnez, ha ni a rei dehé ar labour-sé. Hag aveidom-ni, é vo or lodenn de chom fidél d’ar bedenn ha de servij ar gomz.”\nAr hinnig a blijas d’an oll dud hag èlsé éma bet dibabet Stefan, dén lan a fé dré ar Spered Santél, Filip, Prokor, Nikanor, Timon, Parménas ha Nikolas, ur pagan deit a Antioch, distroeit de gredenn an Uzéion.\nDiskoeit int bet d’an Apostoled, hag ar ré-man goudé en-devoud pedet, a astennas o daouorn àrnehé. Kreskein a hré komz Doué, kreskein a hré sonn nivér an disipled é Jéruzalem. Un nivér braz a véleion a zégeméré ar fé.\nRevo ho karanté àrnom, (Aotrou Doué), èl m’éma ennoh on espér.\nTud reizh, deoh hwi ar meuleudi\nMeulet an Aotrou Doué àr an delenn,\nÀr an deg kordenn sonet aveiton\nRag éan é komz an Aotrou Doué\nHa gwirion é oll é obéroù.\nKarein a hra ar justis hag ar gwir\nLan é an douar ged é garanté\nLagad an Aotrou Doué a zo àr ar ré en douj\nAveid o zennein ag ar marù\nHag o derhel biù épad an déioù a gerrteri\nPennad tennet a lihér ketan Sant Pier Apostol (1p 2, 4-9) :\nBredér, tosteit de Jézus an Aotrou : ean é an maen biù taolet a-gosté ged an dud, met dibabet ged Doué, rag é hanaùé ean ar priz. Bet hwi eùé èl mein biù, ar ré a servij de ober un ti speredel, hag é veèt én ur stad santél, aveid kinnig sakrifisoù speredel, plijuz de Zoué dré Jézus-Krist.\nRag kavet a vé ér Skritur : « Chetu ma lakan é Sion ur maen-korn, ur maen dibabet hag a briz braz ; an neb a laka ennon é fians n’en devo ket a véh ».\nDeoh enta, tud a fé, an inour ; met aveid an tud difé, é lar ar Skritur : « ar maen taolet a-gosté ged ar saùerion a zo deit de voud maen-korn, met eùé ur maen é skoer dohti, ur roh hag a laka de gouéhel ».\nAn dud-sé a sko dohti dré ma rahuizant ar Gomz ha chetu ar péh a zelié arriù geté. Met hwi a zo an houenn dibabet, ar stad santél rouéel, ar vro santél, ar bobl en-des Doué perhennet aveid embann burzhudoù an Hani en-des ho kalùet ag an téoélded d’é sklerijenn.\nHwi é an hent, ar wirioné hag ar vuhé, Jézus, Mab Doué. An hani a gred énnoh en-des anaùet an Tad.\nAviél Jézus-Krist revé Sant Iehann (Jn 14, 1-12)\nD’an eur ma oé Jézus é tremén ag ar bed-man dedal é Dad, é laré d’é zisipled : « Ne laosket ket ho kalon de voud néhanset. Kredein a hret é Doué, kredet ennon-mé eùé. É ti me zad, é hell éleizh ahanoh kavouid o demeurans. Petremant, hag em-behé laret deoh : « Éh an de gempenn ul léh deoh » ? P’em-bo kempennet ul léh deoh, é tein éndro d’ho kemér genein eid ma veèt hwi eùé él léh ma vein mé. De voned émenn éh an, éh anaùet an hent ».\nTomas a laras dehon : Aotrou, ne ouiam ket mem émenn éh et. Penaos é hellehem-ni kavouid an hent ? »\nHa Jézus a laras dehon : « Mé é an Hent, ar Wirioné hag ar Vuhé ; ne hell ket hani moned d’an Tad nameid drézon-mé. P’em anaùeheh éh anaùeheh eùé me zad. Hwi a anaù a-vreman, ha gwélet ho-pes ean déja."\nFilip a laras dehon : « Aotrou, diskoeit enta deom an Tad ha trawalh a vo aveidom ». Ha Jézus a reskondas dehon : A-hwerso éh on genoh ha n’em anaùet ket, Filip. An hani em gwel, a wel eùé an Tad. Penaos é hellet-hwi lared èlsé “Diskoeit deom an Tad ?”\nHa ne gredet ket enta éh on én Tad hag éma an Tad énnon ! Ar homzoù a laran deoh, nen dé ket ahanon me-unan o laran. An Tad, hag a zo ennon a hra ean-mem é obéroù. Kredet ér pézh a laran deoh : Me zo én Tad hag an Tad a zo ennon ; ha ma ne gredet ket ér pézh a laran, kredet ahoel én arbenn ag an obéroù. É gwirioné é laran deoh : an hani a gred ennon a hrei, ean eùé, an obéroù a hran-mé. Hag ohpenn an dra-sé, é hrei mem ré vrasoh, rag éh an devad me Zad”.\nAotrou Doué, én eskem souézhuz a sakrifis an overenn, lodeg on d’ho puhé. Pégwir éh anaùam ho kwirioné, groeit deom de voud fidél dohti hed or buhé.\nDré Jézus-Krist or Salvér.\nAotrou Doué ker mad, chomet tost d’ho pobl, rag hebzoh éma distrujet or buhé ; sekouret de bas d’ur vuhé neùé ar ré ho-pes laket de anaù sakramantoù ho Rouantelezh


koulz lavaret - Wikeriadur\nSavet diwar an adverb koulz hag ar verb lavaret.\nTost da vat\nHerve. — [...]. Ne zarempreden nemeto pa oan e Kemper, ha kouls lavaret bemdez em beze an enor d'ho kwelet. — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 10.)\nYa, doan he deus, ar c'hoar vat, o vont diouz he breur ha kouls lavaret diwar an douar. — (G. MILIN, Gwechall-goz e oa..., Kemper, 1924, p. 28.)\nNe gaoze ouz den ebed, evid lavared (koulz ha lavared, koulz lavared). — (Jules Gros, Le trésor du breton parlé Deuxième Partie, 1970, p. 310.)\nUr fulenn dan, netra koulz lavaret. — (Goulc'han Kervella, Brezel ar Rigadell, Al Liamm, 1994, p. 7.)\nHañv-c'hoañv e veze paket e dilhad du, ha ne guitae koulz lavaret gwech ebet un hir ha ledan a stammenn c'hloan distumm rak rividik-spontus e oa. — (Mich Beyer, Seizh Devezh Warn-ugent, An Alarc'h Embannadurioù, 2006, p. 12.)\nMikael o mab en doa graet e gresk e Kergoneg koulz lavaret. — (Youenn Kervalan, Dremmoù Arrasate, Embannadurioù Al Lanv, 2009, p. 19.)\nTraoù zo hag a dremen en hon c'horf hep gouzout dimp ; ar c'hleñved hag ar yec'hed, an tomm hag ar yen a zo traoù a deu hag a ya drezomp, hep gouzout dimp, koulz lavaret. — (Yann-Vari Perrot, Erwan ar Moal, Bue ar Zent, Montroulez, 1912, p. 716.)\ngalleg : pour ainsi dire (fr)\nAdtapet diwar « https://br.wiktionary.org/w/index.php?title=koulz_lavaret&oldid=287756 »\nKemmoù diwezhañ degaset d'ar bajenn-mañ d'an 6 Her 2019, da 14:49.


Broioù Breizh / Les pays de Bretagne\nPublié le 16 janvier 2014 par G.G.M.\nAr broioù zo kement a diegezhioù a ya d'ober tiegezh bras Breizh * Les pays sont autant de familles formant la grande famille de Bretagne * * * Ur steuñvenn evit hor buhez a hiziv * * * Hervez an hengoun ez a nav rannvro d'ober Breizh hag int o klotañ...\nPublié le 11 janvier 2014 par G.G.M.\nGouel ar Steredenn\nPublié le 3 janvier 2014 par G.G.M.\nPep den zo dezhañ ur steredenn en e galon, ur steredenn en e zaoulagad, hini e c’hoanag, hini e vennadoù. Ar feiz hon doug da begañ hor steredenn ouzh grataennoù Doue oc’h en em fiziout a-grenn en Hini "a c'hell gant e c'halloud o labourat ennomp ober...


Busoù aezhenn naturel | Nos lignes de villes - Hol linennoù-kêr\nBusoù aezhenn naturel (BAN)\nKiriek eo monedone ar c’hirri-tan eus saotradur an aergelc’h hag eus an trouz war an douar. Chalet bras gant perzhded an endro, he deus divizet Kemper Kumuniezh, prenañ “busoù glas“ abaoe 2001. Hiziv an deiz, ouzhpenn an hanter eus ar busoù a ruilh gant an aezhenn-mañ. Ekologek, sur ha kevezus, ar BAN a zo emsavus-tre. Ar rouedad QUB a zo e-touezh ar re gentañ oc’h implijout ar seurt busoù\nPerak implijout ar BAN ?\nUn energiezh erlec’hiañ eo ar BAN evit ar c’hirri-kêr. Aozet eo gant metan ha naet tre eo ar BAN abalamour ma ne vez kavet enni nemet un atomenn karbon, pa vez teir er GPL ha dek en diesel hag en eoul-maen. Ar karbon eo an elfenn an hini a louz ar muiañ an aer. Ekologiezh-kêr a vez lavaret eus ar busoù-mañ.\nAr BAN ne zistaol na c’hwezh, na moged a c’hellfe foeltrañ hor glad pe hor yec’hed. War goulenn ar c’heodediz, ar galloud politikel hag an dilennidi eo ez eus bet graet gant an aezhenn-mañ evit ma vo gwellaet perzhded ar vuhez er c’herioù.\nAr BAN a zo ar gwellañ doare evit herzel ouzh saotradur an aer hag an trouz.\nGouzout a ouiec’h ?\nUr bus 50 den ennañ a zo :\n- 2 wech nebeutoc’h trouzus eget ur c’heflusker diesel\n- 175 tonenn a ec’hodad aezhenn nebeutoc’h\n- 40 pe 50 karr-tan nebeutoc’h en eurioù barr\n- 70 000 litrad dañvez-deviñ espernet bep bloaz\nUr vuhez bourrusoc’h e kêr.


Buhez ar Zent. pages 99, 100, 101. Encyclopédie Marikavel.\npages 99, 100, 101\nTrede devez a viz C'houevrer\nEr bla 429, sant Jermen, eskob Auxerr, ha sant Loup, eskob Troyes, en eur vont da Vreiz-Veur da zispenn |ar falskredennou a vrude Morvan etouez ar Vretoned, a dremenas dre Nanter, ter leo diouz Pariz. Eleiz a dud en em vodas endro d'an eskibien, da glask o bennoz, ha da selaou o c'homzou. Daoulagad sant Jermen a zigouezas d'eze paran war eur verc'hig vihan, he hano Jenovefa, hag e kavas he dremm ken seder ha ken santel, ma reas d'ezi tostât outan.\nGoulenn a reas he hano, kelou eus he c'herent, hag o vezan ma oant war al lec'h, e lavaras d'eze :\n« Eun de a vennoz a baras warnoc'h, en de m'eo deut ar verc'h-man en ho ti. An êle o deus kanet d'he ginivelez, hag an Otrou Doue a raio, dre he dorn, burzudou kaer etouez an dud. »\nGoulenn a reas neuze digant Jenovefa ha falvezout a raje ganti ober le da viret he gwerc'hded. Ar plac'hig a lavaras e oa ar c'hoant-se en he c'halon. Jermen a reas neuze d'an dud mont d'an iliz, ha goude bezan kanet ar gousperou, e westlas anezi da Zoue.\nAdalek neuze, Jenovefa a lakas muioc'h a aked evit biskoaz da vezan eur skouer a zantelez. Da bevarzek vla, e wiskas dilhad al leanezed, ha da varo he zud, ec'h eas da chom da Bariz, da di he maeronez.\nEun devosion vras he devoe da zant Denis. Alïes ec'h ee da bedi war e ve, ha dont a reas a benn da lakat sevel eun iliz warnezan. En iliz-ze eo e pareas, eun devez, daouzek den a oa et an drouk-spered en o c'horf.\nKoulskoude, Satan, o welet santelez he bue ha kaerder hec'h oberou, a yeas en kounnar hag a glaskas he heskinat muian m'hallas. Eun nozvez ma oa o vont d'an iliz da ganan ar Pellgent gant he leanezed, e vougas he goulou. Mes Jenovefa a allumas anezan a-neve, ha kaer en devoe an diaoul c'houezan goude, ar goulou ne varvas ket ken.\nSatan, o welet e kolle e amzer, a glaskas neuze ober droug d'ar zantez en eun doare-all : lakat a reas tud da embann ne oa Jenovefa nemet eur plac'h chouchet, kalz gwelloc'h da welet evit da gavet. N'eo ket souezus, o vezan ma ver primoc'h da gredi an droug evit ar vad, ar geier-ze a oe lonket gant eleiz a dud.\nSetu er mareou-ze, sant Jermen a dreuzas Pariz evit an eil gwech, hag a c'houlennas kelou eus gwerc'hez Nanter. Ar bobl a lavaras d'ezan e oa 'n em roët d'an drouk-spered.\nJermen, koulskoude, a reas e gas betek ti al leanez, ha goude bezan he saludet, e lavaras d'ar Barizianed : «Gwelet ar peniti-ze, emezan, a zo e leuren glebiet gant daerou ar werc'hez-ze karet gant Doue, hag a vezo eun de ho silvidigez.» Komzou Jermen ne zalejont ket da zont da wir. Attila, lezhanvet Gwalen-Doue, a deue eus broiou ar zav-heol war broiou ar c'huz-heol, gant 500.000 den goue ouz e heul, hag a hade dre ar vro ar spouron hag ar maro. Ker Metz a oa en tan; kêr Reimz a oa goullo; en Pariz, e oa eünet pep tra evit mont kuit; an treo talvoudusan a oa sammet er bagiou; e oad o tanzen kuitât, pa deuas Jenovefa da lavaret d'he c'henvroïz, en hano Doue, n'o devoa nemet pedi d'ober, hag ar gouezidi ne deujent ket warneze.\nHi hec'h-unan en em dennas en iliz Sant-Stephan, elec'h m'eman breman iliz-veur an Itron-Varia. Eleiz a yeas d'he heul pedi a oe grêt c'houek hag an treo a c'hoarvezas evel m'he devoa lavaret (451).\nPemp pe c'houec'h miz goude ma oa et Attila eus ar vro, Merove, roue ar Franked, a lakas seziz war Bariz, a oa c'hoaz dindan galloud ar Romaned. Ken pell e padas ar brezel, ma savas diwarnan eur gernez vras en kêr. Jenovefa a zovetaas bue he c'henvroïz evit an eil gwech. Mont a reas gant unnek lestr bras d'ar Champagn, da gestal eus an eil kêr d'eben. Paean rê an aluzen a roëd d'ezi, dre vurzudou ha pareansou souezus. Peadra a deuas ganti da vagan ar Barizianed. Rak-se, rouaned Frans, Merove ha Ghilperik, daoust d'eze da vezan paganed, o devoa kalz doujanz eviti. Klovis hag e bried Klotilda he gwele alïes, ha war hec'h ali eo e lakjont sevel iliz Sant-Per ha Sant-Pol, a zougas divezatoc'h he hano.\nDa dek vla ha pevar-ugent ec'h eas da bardonan da Dour, var be sant Martin. En dizro, e kouezas klanv hag e varvas, d'an dri a viz genver 512.\nPobl Pariz an eus kemeret Jenovefa da batronez, hag a zo prim da c'houlenn he skoazel.\nAr zent a gar o nesan hag a zo karet gantan. Ar maro, elec'h lazan ar garante-ze, ne ra nemet he lakat da vleunian kaeroc'h-kaer.\n« Netra, eme sant Paulin, d'eur mignon d'ezan, ne ziframrno achanout eus ma memor. Keit ha ma vezin em c'horf, daoust e ve pell etrezomp, e tougin ac'hanout bepred en goueled ma c'halon. Bepred e vezi harp ennon; gwelet a rin ac'hanout em spered; briata rin ac'hanout em c'halon, ha pa vezo torret an ereou a stag ac'hanon ouz ma c'horf, e tougin ac'hanout bepred em spered, hag o kimiadi diouz ar bed-man, ne gimiadin ket diouzit, rak an ene leun a vue hag a vemor, evel ma n'hall ket mervel, n'hall ket ankouât kennebeut.»\nAr zent, en nenv, a dalc'h da garet ha d'ober vad d'ar re o deve bet karet ha grêt vad d'eze war an douar. Ar zent. en nenv, bro ar sklerijen hag ar garante, a zo anaoudekoc'h eus a ezommou o nesan, karantezusoc'h en e genver ha galloudusoc'h war galon an Holl-C'halloudeg evit pa oant war an douar.\nAbalamour da ze, e tleomp pedi alïes an eneou santel hon deus anavezet war hent ar vue, hag a zo nijet en gloar an Otrou Doue. Abalamour da ze ive, e tleornp pedi alïes ar zent hag ar zentezed a zougomp o hanoiou, o deus bevet en hon c'horn-douar, a zo bet dibabet gant hon zud koz da batroned ha da batronezed hon farouziou, hon eskoptiou hag hon broiou.\nEvel a lavare ar re goz ' zo g wir :\nMa n'hon selaou ket sent hon bro,\nPiou eta hen hon selaouo ?


babig - Wikeriadur\nbabig /ˈbɑːbik/ gourel (liester : babiged, babigoù)\nKrouadurig ; bugel nevez-c'hanet\nUr bugel a c'hano diwar an darempredoù euzhus-se : ur c'hrouadur a vo divarvel evel e dad, hag a guzho, dindan stumm dinoaz ur babig, spered ur gwall-ael. — (Langleiz, Romant ar Roue Arzhur/levrenn I : Marzhin, Al Liamm, 1975, p. 16.)\n« Brezhonegañ d'am babigoù ?\n(Dre astenn-ster) Plac'h, maouez yaouank ha koant peurvuiañ.\nbapa, poupenn, poupig\ngalleg : bébé (fr)\nAdtapet diwar « https://br.wiktionary.org/w/index.php?title=babig&oldid=262961 »\nKemmoù diwezhañ degaset d'ar bajenn-mañ d'an 19 Meu 2018, da 11:07.


Pajenn:Le Gonidec - Bibl Santel pe Levr ar Skritur Sakr, levr Iañ.djvu/458 - Wikimammenn\nPajenn:Le Gonidec - Bibl Santel pe Levr ar Skritur Sakr, levr Iañ.djvu/458\nPEVARÉ LEVR AR ROUÉED,\nANN EIL EUZ A VALAKIM.\nÉlias a ziougan hé varô da Oc’hozias.\n1. Goudé ma oé marô Ac’hab, Moab en em zavaz a-énep Israel.\n2. Hôgen Oc’hozias ô véza kouézet dré gael hé gambr en dôa é Samari, a oé klan̄v : hag hén̄ a gasaz kannaded, hag a lavaraz d’ézhô : It, ha goulennit kuzul digan̄t Beelzébub, doué Akkaron, da c’houzout ha mé a vézô béô goudé ar c’hlén̄ved-man̄.\n3. Hôgen éal ann Aotrou a gomzaz oud Élias ann Tesbit, ô lavarout : Saô, ha kéa war arbenn da gannaded roué Samari, ha lavar d’ézhô : Ha n’eûz kéd a Zoué enn Israel, m’az îd da c’houlenn kuzul digan̄t Béelzébub, doué Akkaron ?\n4. Râk-sé ével-henn é lavar ann Aotrou : Na ziskenni két eûz ar gwélé war béhini out piñet, hôgen mervel a rî. Hag Élias a iéaz-kuît.\n5. Hag ar c’hannaded a zistrôaz étrézég Oc’holias ; hag hén̄ a lavaraz d’ézhô : Pérâg oc’h hu distrôet :\n6. Hag hî a lavaraz d’ézhan̄ : Eunn dén a zô deûet war hon arbenn, hag en deûz lavaret d’é-omp : It, ha distrôit étrézég ar roué en deûz hô kaset, ha livirid d’ézhan̄ : Ével-henn é lavar ann Aotrou : Ha n’eûz kéd a Zoué enn Israel, ma kasez da c’houlenn kuzul digan̄t Béelzébub, doué Akkaron ? Râk-sé na ziskenni két eûz ar gwélé war béhini out piñet, hôgen mervel a rî.\n7. Hag hén̄ a lavaraz d’ézhô : Pé zoaré ha pé wiskaman̄t en deûz ann dén-zé a zô deûet war hoc’h arbenn, hag en deûz lavaret kémen̄t-sé d’é-hoc’h ?\n8. Hag hî a lavaraz : Eunn dén bleveg eo, en deûz war hé zargreiz eur gouriz ler. Hag hén̄ a lavaraz : Élias ann Tesbit eo.\n9. Hag hén̄ a gasaz étrézég enn-han̄ prin̄s han̄ter-han̄t brézéliad, hag ann han̄ter-kan̄t a oa dindan-han̄. Hag hé-man̄ a biñaz étrézég Élias péhini a oa azézet war lein eur ménez, hag a lavaraz d’ézhan̄ : Dén Doué, ar roué a c’hourc’hémenn d’id diskenni.\n10. Hag Élias a respoun̄taz hag a lavaraz da brin̄s ann han̄ter-kan̄t : Mar d-ounn eunn dén Doué, diskennet tân eûz ann én̄v, ha dévet ac’hanod, ha da han̄ter kan̄t dén. Hag ann tân a ziskennaz eûz ann én̄v, hag a zévaz anézhan̄, hag ann han̄ter-kant a oa gan̄t-han̄.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_levr_Iañ.djvu/458&oldid=149506 »\nKemmoù diwezhañ degaset d'ar bajenn-mañ d'an 3 C'hwe 2019, da 19:50.


Kaozeadenn Wikipedia:Roll ar verourien - Wikipedia\nKaozeadenn Wikipedia:Roll ar verourien\nD'an holl verourien,\nKelaouenner on evit abadennoù brezhonek Frañs 3 hag emaon o klask sevel ur filmig kelaouiñ diwar-benn an dud a vez oc'h implijout brezhoneg war ar genrouedad dre vras, ha war wikipedia da skouer. C'hoant em befe da c'houzout daoust ha niverus eo ar gumuniezh ha peseurt doare tud a zo enni: stourmerien ar yezh (evit ma chomfe plaset mat e renkamant ar yezhoù), tud sot gant danvez-mañ-zanvez, tud o tont alies pe ur wech an amzer... Ma fal a vefe dont da welet un implijer(ez) (pe meur a hini) eus ar wikipedia brezhoneg ha filmañ ur pennad-kaoz gantañ, ganti pe ganto dilun 23 pe dimeurzh 24 a viz Chwevrer... Trugarez deoc'h evit ho respontoù.\nKelaouenner evit abadennoù brezhonek France 3 Journaliste pour les émissions en breton de France 3 Pellgomz/Tél : 02 99 01 79 91 – 06 70 44 76 31 Postel/courriel : mathieu.herry@france3.fr\nMerourien dioberiant[kemmañ ar vammenn]\nAn tri merour Paotr, Fulup ha Gwendal a zo meneget el listenn ne reont mui o labour abaoe ur werz amzer. Poent-bras eo dezho reiñ o dilez, ha d'ar "gumuniezh" dilenn merourien all – eleze re sirius a zo mennet da verañ ar Wikipedia-mañ. --90.32.244.181 23 Ebr 2020 da 12:17 (UTC)\nKaset ez eus bet ur galv en davarn c'hoazh. Evit poent n'eus nemedon a vije kontant da vont (ha c'hoazh gwelloc'h 'vije mont gant tud all). Te hag an nebeudig IPoù all zo boaz da zont da labourat amañ a c'hellje emezelañ er wiki-mañ evit kemer perzh er votadeg (pe lakaat ho anv zoken, piv 'oar !) da sikour ar gumuniezh da greskiñ ;) --Lekemok (kaozeal) 23 Ebr 2020 da 14:00 (UTC)\nGwechall e oa merourien kontant hag oberiant, o ya, stanket e veze kontoù an dud, met bremañ eo trist an traoù da welet... ne fell ket mui d'an IPoù krouiñ kontoù zoken. Ha ne ra mui ar verourien o labour... n'emañ ket ar c'hontoù a chom o vont d'en em stankañ drezo o-unan koulskoude ! 86.214.136.159 23 Ebr 2020 da 15:26 (UTC)\nAdtapet diwar « https://br.wikipedia.org/w/index.php?title=Kaozeadenn_Wikipedia:Roll_ar_verourien&oldid=1872141 »\nKemmoù diwezhañ degaset d'ar bajenn-mañ d'an 23 Ebr 2020, da 15:30.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Regina Doherty) (KildareStreet.com)\nResults 1-20 of 834,199 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Regina Doherty)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Regina Doherty)


Ai‘ta! » Manif ‘vit an deskadurezh e brezhoneg gant Bodad SAB (Stourmomp Asambles ‘vit ar Brezhoneg)\nManif ‘vit an deskadurezh e brezhoneg gant Bodad SAB (Stourmomp Asambles ‘vit ar Brezhoneg)\nEvidomp, stourmerien Ai’ta!, eo arru poent strollañ an Emsav evit lakaat da blegañ servijoù ar stad diwar benn ar bolitikerezh yezh en deskadurezh. A-viskoazh, rektorelezh Roazhon, zo bet unan eus gwashañ skoilh evit diorenn an deskadurezh vrezhonek. Degas a reomp da soñj, komzoù taer an Ao. Michel Quéré, rektor akademiezh Roazhon, hag en doa diskleriet e oa ar brezhoneg enep “da prinsip unvanidigezh bro-Frans”. Fellout a ra deomp e labourfe ar Rektordi evit mat ar Vretoned hag e yezh. Goulenn a reomp ez-ofisiel un aodit diabarzh ar Rektorelezh evit priziañ he folitikerezh publik. Hon dever keodedour eo goulenn kontoù ha treuzwelusted. C’hoant hon eus gout penaos e vez graet war dro ar brezhoneg enno, petra ‘vez laret diwar benn hor yezh er servijoù ha perak emañ ar rektor ken a-enep d’hor yezh ??… E 2015 emaomp, ha n’eus ket ‘met 15 000 buget o teskiñ brezhoneg, ur dornad nemetken oc’h heuliañ betek al lise. Ni fell dimp vije desket brezhoneg en holl skolioù, e Breizh Izel, ha lec’h ma zo ur goulenn-sokial e Breizh Uhel. Hag an holl ac’hanomp a anavez istorioù taer bet bevet gant skolaerien divyezheg. D’hor soñj ni ez eus un diforchidigezh e-mesk servijoù an deskadurezh Stad hag ar sistem. Poent laret « Trawalc’h » !\nGervel a reomp an holl dud yaouank a zaio da festival Yaouank diouzh ar sadorn 21 da noz, d’ober un tamm tro ganeomp ha gant ar vodadegd “Asambles evit ar brezhoneg en deskadurezh”, da ziskouez o youl hag o intrudu da lakaat servijoù an deskadurezh Stad da blegañ! Emgav evit un happening dirak sez ar Rannvro, evit mont d’ar Rektordi, da 3eur goude-merenn, d’ar sadorn 21 a viz Du 2015 !\nAsambles e vimp trec’h !!\nSetu galv SAB (Stourmomp Asambles ‘vit ar Brezhoneg) :\nM’emaoc’h o labourat en ur skol-vamm, ur skol kentañ derez, ur skolaj pe ul lise ma ‘z eus brezhoneg (e Diwan, er publik pe en deskadurezh katolik) oc’h broudet da gemer perzh er bodad evit an deskadurezh. Hollvrezhonek e vo mont-en-dro ar bodad, dizalc’h diouzh ar strolladoù politikel, ha diazezet war emrenerezh e izili e pep lec’h er vro. Kement ha reiñ lañs d’hor c’houlzad ha kinnig anezhañ d’an holl dud e kinnigomp deoc’h en em vodañ d’arSadorn 21 a viz Du e Roazhon (3e g.m. straed Martenot). Manifestiñ etre ar c’huzul-rannvro hag ar rektordi a vo graet hag e skeud-se, un taol-kaer bennak evit diskouez d’an « divizerien » eo ni a zivizo a-benn ar fin.\nSikour kalz muioc’h an deskadurezh dre soubidigezh kinniget gant ar gevredigezh Diwan(reiñ arc’hant evit ar stummañ (Kelenn) hag evit degemer ar skolidi a chom da gousket war al lec’h, krouiñ ur statut evit gwareziñ ar labourerien nann-gelennerien, arc’hantaouiñ al labourioù reneveziñ, lakaat savadurioù publik e-kerz Diwan) ;\n« France Bleu Armorique : trawalc’h gant an dismegañs !\nDilennadegoù-rannvro : peseurt programm evit ar brezhoneg ? »


Battlefield (heuliad c'hoarioù video) - Wikipedia\nBattlefield (heuliad c'hoarioù video)\n2 Doare ar c'hoari\n3 Doareoù c'hoari\n4 Battlefield an heuliad\nBattlefield[kemmañ | kemmañ ar vammenn]\nLogo an heuliad Battlefield\nUr ger saoznek eo Battlefield hag a dalvez tachenn emgann.\nBez eo un heuliad c'hoarioù video mil anavezet anvet the Battlefield Serie. C'hoari tennoù a ya d'ober an heuliad o kaout da zigentañ aergelc'hioù istorel ha gant an amzer aergelc'hioù pe skiant-faltazi pe a-vremañ. Sevenet ez eo ar c'hoarioù gant ar studio Digital illusions Ce hag embannet gant Electronic Arts (EA games studio).\nKrog eo an heuliad gant Battlefield 1942 ur c'hoari gant un aergelc'h istorel d'eus an eil brezel-bed. N'eo ket nemet ur c'hoari tenn da c'hoari e-unan met dreist-holl ez eo bet savet evit ma vije c'hoariet gant meur a zen pe dre ur rouedad lec'hel (Lan) pe dre ar rouedad internet. An heuliad en deus graet berzh bras hag a gendalc'h hiziv an deiz c'hoazh.\nKartennoù ramzel, kirri a-bep seurt hag ur rediñ da c'hoari a-stroll setu diaz an heuliad. Daou skipailh o stourm da vezañ mestr an tachenn. Pep ezel d'ur skipailh a c'hell kemer ur garg disheñvel: medisin, sklerijenner, ijinour, soudard. Meur a zoare tachenn emgann hervez ar gartenn choazet a zo.\nDoareoù c'hoari[kemmañ | kemmañ ar vammenn]\nTrapañ ar banielloù : Lec'h ma vez ret bezañ mestr war ar muiañ a banielloù evit gounit.\nKarmouch : Amañ vez ret lazhañ ar muiañ a dud er skipailh enebour da c'hounez.\nBountañ : Lec'h ma vez ret tizhout ha tarzhañ urzhiataerezhioù araok ma vefe skipailh an tagerien da 0 tiked o kregiñ gant 10 anezho. Ur wech tarzhet an urzhiataerezhioù er poentoù A hag B e vez digoret tammoù nevez d'ar c'hartennoù. Ma gouez tikedoù ar skipailh tager da 0 ez eo kollet ganti met ma teu a-benn da darzhañ teir gwech diouzh renk ar poentoù radio ez eo trec'h.\nBattlefield an heuliad[kemmañ | kemmañ ar vammenn]\nBattlefield: Bad Compagny 2\nEA games FR\nAdtapet diwar « https://br.wikipedia.org/w/index.php?title=Battlefield_(heuliad_c%27hoarioù_video)&oldid=1801508 »\nKemmoù diwezhañ degaset d'ar bajenn-mañ d'an 5 Eos 2018, da 11:22.


Pajenn:Fenelon - Digweziou Telemaq mab Ulyss.djvu/41 - Wikimammenn\nPajenn:Fenelon - Digweziou Telemaq mab Ulyss.djvu/41\nquét ar ré vad. Hor ranna a réaz, hag abaoué né allen qét gouzout pétra éz oa deut Mentor da véza. An ranadur-zé éz oé évid-omp eun taol foultr. Métophis a grédé bépred pénaus, en eur ober goulennou déomp a zaou du, ho laqafé da lavarout traou dishénvel : dreist ol é crédé va saouzanni dré bromessaou gaer, ha ma laqaat da lavaret a énep ar péz hén divijé lavaret Mentor. En divez, né glasqé qét léal ar wirionez, mès an abeg da rei da grédi d’ar roué éz oamp Phénicianed. Ha pétra bennag ma oa ar roué qér fur é teuas a ben d’hén touella, ha ni dinam.\nEvid-oun éz iz è gwéléac’hiou horrubl : gwélet a rer énô tréaz entannet er compezennou, erc’h ha né\nAdtapet diwar « https://br.wikisource.org/w/index.php?title=Pajenn:Fenelon_-_Digweziou_Telemaq_mab_Ulyss.djvu/41&oldid=116701 »\nKemmoù diwezhañ degaset d'ar bajenn-mañ d'an 30 Mez 2018, da 19:37.


DIMEZI HA TORR-DIMEZI\n1 Jezuz a yeas kuit ahano da vond da Vro-Judea, en tu all d’ar Jordan. An dud a zeuas adarre en-dro dezañ, hag e kelenne anezo, eur wech c’hoaz, hervez ma oa kustum d’henn ober.\n2 Farizianed a dosteas outañ, hag evid e baka en e gom-zou e houlennjont outañ :\n— « Daoust hag e hell eur gwaz kas kuit e wrég ? »\n— « Petra e-neus Moizez gourhemennet deoh ? »\n4— « Moizez, emezo, e-neus aotreet rei eul lizer a zis-parti ha kas kuit ar wrég ».\n5 Jezuz a lavaras dezo :\n— « Ablamour d’ar haledet m’eo ho kalonou, e-neus Moizez skrivet al lezenn-se. 6 Med e penn kenta ar béd e-noa Doue greet anezo gwaz ha maouez. 7 Ha rag-se ar gwaz a guitaio e dad hag e vamm hag en em stago ouz e wrég. 8 Ha ne vint o-daou nemed unan ; evel-se, n’eus ket mui daou anezo, med unan hepkén.\n9 « Arabad d’an dén eta dispartia ar pez e-neus Doue unanet ».\n10 Eur wech deuet en ti, e reas an diskibien goulennou outañ adarre war ar poent-se. 11 Hag e respontas dezo :\n— An neb a gas kuit e wrég hag a gemer unan all a ra avoultriez en he-heñver. 12 Hag ar vaouez, ma kas kuit he gwaz evid dimezi da unan all, a ra avoultriez ive ».\n13 Tud a oa hag a zigase dezañ bugaligou da douch outo.. Med an diskibien a ree gourdrouz dezo.\n14 Ouz o gweled, Jezuz a yeas droug ennañ hag a lavaras :\n— « Lezit ar vugaligou da zond davedon, ha na virit ket outo, rag d’ar re a zo heñvel outo eo Rouantèlèz Doue.\n15 « E gwirionez m’hel lavar deoh, an neb na zigemer ket Rouantèlèz Doue evel ma ra eur bugelig, ne antreo ket e-barz » .\n16 O starda a ree neuze être e zivreh hag o benniga en eur lakaad e zaouarn warno.\nAN DEN PINVIDIG\n17 O veza m’edo o vond en hent, e tiredas eun dén d’e gaVoud. Daoulinet dirazañ, e houlennas outañ :\n— « Mestr mad, petra am-eus da ober evid gounid ar vuez peurbaduz ? »\n18 Jezuz a lavaras dezañ :\n— « Perag e lavarez « mad » din ? Dén e-béd n’eo mad nemed Doue hepkén ! 19 Anaoud a rez ar gourhemennou : « Ne lazi ket. Ne ri ket avoultriez. Ne laeri ket. Ne lavari ket falz-testeni. Ne ri gaou ouz dén. Da dad, da vamm a enori ».\n20 An dén a respont dezañ :\n21 Jezuz, o veza paret e zell warnañ, a garas anezañ hag a lavaras :\n— « Eun dra a ra diouer dit c’hoaz : Kee, gwerz da oll vadou, ro anezo d’ar beorien hag ez-po eun teñzor en Neñv, ha neuze, deus d’am heul ».\n22 Deuet teñval e benn o kleved kement-se, ez eas kuit, glaharet e galon, rag braz oa e beadra.\n23 O selled en-dro dezañ, e lavaras Jezuz d’e ziskibien :\n— « Pegen diêz e vo d’ar re o-deus madou antreal e Rouantèlèz Doue ! »\n24 Sebezet e chome an diskibien gand e gomzou, ha Jezuz a lavaras dezo startoh c’hoaz :\n— « Na pegen dïêz, va bugale, eo antreal e Rouantèlèz Doue ! 25 Esoh eo d’eur hañval tremen dre doull eun nadoz eged d’eun dén pinvidig antreal e Rouantèlèz Doue ».\n26 Sebezet muioh-mui, e houlenne an diskibien an eil ouz egile :\n27 Jezuz o veza paret e zell warno a lavaras dezo :\n— « Evid an dud ez eo dreist d’o galloud, med evid Doue n’eo ket, rag Doue n’eus netra ouspenn dezañ ».\n28 Pèr neuze a lavaras dezañ :\n— « Setu on-eus-ni kuiteet pep tra, hag ez om eet d’az heul ».\n29 Ha Jezuz da respont dezo :\n— « E gwirionez m’hel lavar deoh, neus dén e-béd, kuiteet gantañ eun ti, breudeur, c’hoarezed, tad, mamm, bugale, parkeier, ablamour din ha d’an Aviel, 30 ha ne resevo ket dija kant kwech muioh er béd-mañ : liez, breudeur, c’hoarezed, tad, mamm, bugale, parkeier, hag heskinou ouspenn, hag er béd da zond ar vuez peurbaduz ».\n31 « Kalz euz ar re genta a vo da ziweza hag euz ar re ziweza a vo da genta ».\nEVID AN TREDE GWECH E KOMZ JEZUZ EUZ E BASION\n32 En hent, edont o sevel da Jeruzalem, ha Jezuz a gerze en o-raog. Spontet e oant hag ar re a zeue da heul o-doa aon.\nJezuz a gemeras gantañ adarre an Daouzeg hag en em lakeas da lavared dezo ar pez a oa da zigouezoud gantañ :\n33— « Setu ma savom da Jeruzalem, hag e vo Mab an Dén lakeet être daouarn Prinsed ar Veleien hag ar Skribed. E varn a raint d’ar maro hag e lakaad être daouarn ar bayaned. 34 Goap a, raint outañ, tufa outañ, e skourjeza, e laza ha tri devez goude eh adsavo da veo ».\nGOULENN JAKEZ HA YANN\n35 Jakez ha Yann a dosteas ouz Jezuz hag a lavaras dezañ :\n— « Mestr, ni or-befe c’hoant e rafez evidom ar pez on-eus da houlenn »\n36 Respont a reas dezo :\n— « Petra ’fell deoh e rafen evidoh ? »\n37— « Gra, emezo, ma vezim laket da azeza, unan en tu dehou, egile en tu kleiz dit en da hloar ».\n38 Jezuz a-vad a lavar dezo :\n— « N’ouzoh ket petra ’houlennit. Ha gouest oh da eva ar halirad am-eus-me da eva ? pe da reseo ar vadeziant am-eus-me da gaoud ? » .\n39 Respont a rejont :\n— « Gouest om ! »\n— « Ar halirad am-eus da eva ho-po da eva ive, hag ar vadeziant am-eus da gaoud e vezoh badezet enni. 40 Evelato, azeza en tu dehou pe en tu kleiz din, n’eo ket din-me her rei deoh. Bez’ e vo evid ar re rn’eo miret ar plasou-se evito ».\n41 An dég abostol all o veza klevet ar gaoz a yeas droug enno ouz Jakez ha Yann. 42 Jezuz a halvas anezo d’e gavoud hag a lavaras dezo :\n— « Her gouzoud a rit, ar re a weler e penn ar poblou a ra o mistri warno hag ar pennoû braz a lak o galloud da boueza. 43 Ganeoh-c’hwi ne die ket beza evel-se, er hontrol eo : an neb e-no c’hoant dond da veza braz, ra vo servicher deoh. 44 Hag an neb e-no c’hoant beza ar henta, ra vo servicher d’an oll. 45 Rag Mab an dén e-unan n’eo ket deuet evid beza servi-chet, med evid servicha ha rei e vuez da brena an oll dud ».\nPARE AN DEN DALL BARTIME\n46 Digouezoud a reont e Jeriko. D’ar mare m’edo Jezuz o kuitaad Kêr gand e ziskibien hag eur boblad mad a dud, e oa azezet, war bord an hent, o houlenn aluzenn, eun dén dall anvet Bartime.\n47 O veza klevet e oa o tremen Jezuz a Nazared, e stagas da grial :\n48 Kalz tud a hourdrouze anezañ evid e lakaad da jom peoh. Med en a grie gwasoh-gwaz :\n— « Mab David, ho pet truez ouzin ! »\n49 Chomet a-zav, Jezuz a lavaras :\n— « Galvit anezañ da zond ».\nGalvet e oe an dén dall hag e oe lavaret dezañ :\n— « Kemer fizians. Sav ! Galvet out gantañ ».\n50 An dén dall a daol kuit e vantell hag en eul lamm e teu da gavoud Jezuz. 51 Jezuz a houlennas outañ :\n— « Petra ’fell dit a rafen evidout ? »\n— « Rabbouni, emezan, gra din gweled skier ».\n52 Jezuz neuze a lavaras dezañ :\n— « Kee ! Gand da ’feiz out salvet ».\nRaktal e kav en-dro ar gweled, hag ez ee da heul Jezuz ; war an hent.


Llangadog zo ur geriadenn hag ur gumuniezh e Kembre, e Sir Gaerfyrddin. Emañ war lez ar stêr Tywi, hanter hent etre Llandeilo ha Llanymddyfri, e kornôg Park Broadel Bannau Brycheiniog. Annezet eo Llangadog gant war-dro 1000 a dud. Gouestlet eo an iliz da sant Kadog.\nAr politikour broadelour Gwynfor Evans a voe o vevañ e Llangadog e-pad pell.\nAdtapet diwar « https://br.wikipedia.org/w/index.php?title=Llangadog&oldid=1799180 »\nDernière modification le 2 Gou 2018, à 10:05\nKemmoù diwezhañ degaset d'ar bajenn-mañ d'an 2 Gou 2018, da 10:05.


Emañ al lenn Vänern e mervent Sveden\nAl lenn Vänern zo ul lenn e kreisteiz Sveden. Gant he gorread 5 655 km² ez eo Vänern al lenn vrasañ e Sveden, hag an trede lenn vrasañ en Europa. Emañ etre rannvroioù istorel Götaland ha Svealand, rannet etre proviñsoù Västergötland, Dalsland ha Värmland.\nStummet e oa bet al lenn e-pad oadvezh diwezhañ ar skorn, war-dro 10 000 bloaz zo. 106 metr eo he donder muiañ. En em deurel a ra ar stêr Klarälven enni, e tu an hanternoz, e-kichen Karlstad. En tu all emañ ar stêr Göta älv o liammañ al lenn ouzh ar mor (Kattegat). Pouezus eo ar pesketa e korn-bro al lenn, ken evel obererezh kenwerzhel ken evel dudi evit touristed.\nAdtapet diwar « https://br.wikipedia.org/w/index.php?title=Vänern&oldid=1479919 »\nKemmoù diwezhañ degaset d'ar bajenn-mañ d'an 4 Ebr 2013, da 22:21.


A-RAOK : Ma emaoc’h dedennet da lakaat hoc’h anv evit ar stummadur-mañ e vo ret bezañ emskiant hag e vo diazezet an arvest fin war ur strollad tud kengred da lâret eo gouestlañ heuliañ ar 5 dibenn-sizhun evit gallout kinnig al labour a-stroll-mañ er straed. Staj krouiñ ur pezh-c’hoari Ar c’heur c’hoariva hag al lec’hioù foran Pal : Bodañ komediane.z.ed ha sevel ur strollad. Krouiñ ur stumm pezh-c’hoari…\n6 a viz Genver\nAbaoe 2008 e vez savet Devezh c’hoariva ar skolajidi e fin ar bloavezh skol. An holl skolajoù a c’hell kemer perzh pa vez kaset ar stal c’hoariva (pe meur a hini) e brezhoneg. Graet e vez c’hoariva en ho skolaj ha c’hoant ho pefe kemer perzh en devezh-se ? Pe c’hoant ho pefe kaout muioc’h a ditouroù evit ober c’hoariva er skol ? Deuit e darempred ganeomp. M’ho peus c’hoant e c’helloc’h goulenn alioù…\nAr stignad Skol c’hoariva a zo bet krouet gant Rannvro Breizh evit diorren ar raktresoù c’hoariva er skol ambrouget gant un den a vicher. Ul lodenn eus priz an eur a zo kemeret e karg gant ar Rannvro. Harp Rannvro Breizh : Priz an eurvezh a vez 50€ evit an holl emellerien. Rannvro Breizh a gemer e karg 17,50€ dre eurvezh. Da lâret eo priz an eurvezh evit ar skol a zo 32,50€. Treuzwelus eo evit…\nStalieroù c’hoariva distro-skol 2021 : E Penn-ar-Bed : BREST - Gant SKED An obererezh-se a zo evit ar re a zo gant ar c’hoant diorren o mestroniezh gant ar brezhoneg hag o aesaat dre ar c’hoari, an ijin hag ar grouidigezh arzel. Un doare all eo da studiañ ar brezhoneg: d’un doare c’hoariet en ur zeskiñ teknikoù diazez ar c’hoariva. Ur chañs ivez d’ober un taol esa evit war-lerc’h enframmañ unan eus…\nUr vaouez a grog gant ur brezegenn diwar-benn Molière, sirius ha chik da gentañ. Met buan, strafuilh enni, e sav ar vaouez, hag hi da zañsal ha da fistoulat, kemmet he mouezh e-giz pa vefe un den all en he c’horf hag en he spered… « Molière par elle-même » a zo bet troet e 6 yezh ha c’hoariet ouzhpenn 2000 gwech e 12 vro. C’hoariet e vez eus ar c’haerañ tout e brezhoneg gant Nolwenn Korbell. Testenn…\n"VA YEZH A GARAN rak…" Deoc’h-c’hwi da skrivañ ar peurrest evit diskleriañ ho karantez d’ar brezhoneg hag evit sevel un arvest BEV hag a vo c’hoariet adalek an nevez-amzer 2022. Skrivit un destennig dindan 1200 sin (un hanter bajennad) a-raok ar 30/06 - Lakait hoc’h anv (pe un anv-pluenn) ha hoc’h oad. Ho testennoù a ’z aio da vagañ abadennoù straed displeget gant komedianed amatour hag a vicher. Galv…\nKomzoù henvroidi : c’hoari gant ar yezhoù\n« KOMZOÙ HENVROIDI » Va yezh a garan D’an 22, 23 ha 24 a viz gouere 2021 e vo ur wech c’hoazh Festival ESTIVADA, dindan gwarez Kêr RODEZ, kroaz-hent yezhoù ha sevenadurioù er Frañs.. Er bloaz-mañ, emañ ESTIVADA ha Kenstrollad an Arzoù Leurenn e Yezhoù Bro o c’houlenn digant an dud, forzh piv ‘vefent, skrivañ pennadigoù war dem «va yezh a garan rak...». Ar bennaenn eo dastum disklêriadennoù a garantez…\nAr weladenn-mañ a gaso ar publik war roud tud brudet ar vro hag o deus savet pinvidigezh Pontekroaz betek an dispac’h Gall. Aotrounez, bourc’hizien gwidreüs pe tud ar bobl. An holl dasmantoù-mañ a zo gant ar c’hoant da vezañ lakaet dirak. Ha marteze diwar-goust an heñcher-prezeger… An holl ditouroù a vo kavet amañ. Pal ar raktres-mañ eo kontañ istor Pontekroaz ha talvoudekaat dre ar c’hoariva e c’hlad…\nKampoù-hañv tro-dro da arz ar c’hoariva\nKamp "Bez prim" evit tud yaouank etre 11 ha 14 bloaz. Ur c’hamp e miz Gouere hag unan all e miz Eost. Kamp "Termaji er c’hoad", tro-dro da arz ar sirk. Ur c’hamp e miz Gouere evit bugale 6-10 vloaz. Hag un all e miz Eost evit tud yaouank 11-14 bloaz. Staj e Kastelin gant KEAV evit an dud deuet : Ana-Soaz Bervet a gaso ur strollad tud mennet da bleustriñ war ar c’horf hag ar vouezh, war ar skrivañ…\nArvest 2021 Meneham pebezh istor !\n6 pezh-c’hoari berr e 6 lec’h disheñvel. Deuit da heul ar c’hoarierien evit dizoloiñ al lec’h hag e istor. Titouroù ha lakaat ec’h anv : amañ.\nOber c’hoariva e stummadurioù war ar brezhoneg\nSTUMMADUR WAR AR C’HOARIVA-DESKADUREL KINNIGET DINDAN 3 DEVEZH 03/09, 18/10 ha 20/12 /2021 Lec’h da vezañ resisaet PAL Ar pal anezhañ n’eo ket stummañ ac’hanoc’h war ar c’hoariva-deskadurel, anat deoc’h, met treuzkas ostilhoù simpl hag efedus deoc’h evit ma implijfec’h ar c’hoariva (diouzh ho c’hoant pe diouzh an ezhomm) evel benveg pedagogel e-kerzh ho kentelioù : strollañ ar stajidi da skouer, lakaat…\nUr Redadeg ispisial ar bloaz-mañ gant strolladoù bihanoc’h ha hep redek diouzh noz met pouezus-tre e vo d’an dud kemer perzh war hentoù Breizh. Ha pouezus e vo ivez bezañ niverus e degouezh ar Redadeg evit ar vanifestadeg unvan da ziskouez emaomp e kounnar gant emzalc’h dismegañsus pennoù-bras ar gouarnamant. An holl yezhoù "bihan" a zo er memes jeu ha se zo kaoz e vo redet ganeomp ivez e anv ar…\nAr c’hovid en doa miret ouzhomp d’en em vodañ e 2020. Evit 2021 e vimp degemeret adarre gant Ti-Kêr Rodez da geñver Festival an Estivada, ur festival hag a lak war-wel ar sevenadur okitan. Asambles, gant kompagnunez La Rampe TIO eus Montpellier e savomp programm an eskemmoù. Gouel an Estivada a vo dalc’het etre an 22 hag ar 24 a viz Gouere da lâret eo dres goude eskemm ar c’h/KALYB. E-pad ar…\nGoude c’hwech abadenn (peder evit ar re zeuet, div evit ar vugale) ar strollad Fubudennig a zihun goude an enkadenn yec’hedel... Goude "Avalou Vleago" e 2017/2018, ha "Tropellad Korriganed" e 2018/2019, bodet e oa bet pevar aktour.ez tro-dro d’ur raktres anvet "Prinsez.ig". Ar pezh a oa bet skrivet, gant skiant-prenet pep hini ar re yaouank (etre ar CM2 hag an trede) : piv eo ur briñsez evito ?…\nAn arvest-mañ a zo etre arz ar c’hontañ hag ar c’hoariva. ’N eus ket da vezañ souezhet, kontour eo Lukaz Nedeleg. Awenet e oa bet Lukaz gant istor Yann-Vari ar Brizh, ur paotr eus Bro Gerne, unan eus ar re gentañ en deus nijet en aer gant ur mekanik. Evit kontañ e istor e vez ambrouget Lukaz gant Youenn Bodros soner boest an diaoul. Kit da welout ar filmig eta ! Siwazh deomp, an arvest a oa…